**Broj: 711-I-872-P-93/19-02-17**

Zagreb, 12. travnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavaka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev državne službenice Jasminke Ane Modrić, voditeljice Službe za razvoj poduzetništva i obiteljskog smještaja u turizmu Ministarstva turizma,** na 46. sjednici, održanoj 12. travnja 2019.g., daje sljedeće

**OČITOVANJE**

**I. U odnosu na dužnosnike Ministarstva turizma iz članka 3. ZSSI-a (ministra turizma, državnog tajnika, pomoćnika ministra), vezano za nastanak poslovnog odnosa unutar Programa financiranja privatnih iznajmljivača kojeg u suradnji s poslovnim bankama provodi Hrvatska banka za obnovu i razvitak, a Ministarstvo turizma sudjeluje u subvencioniranju kredita u iznosu od 1%, u slučaju da je Ministarstvo turizma jedno od ugovornih strana tog poslovnog odnosa s poslovnim subjektom u vlasništvu dužnosnika primjenjuje se odredba članka 17. stavka 1. ZSSI-a, dok se za nastanak takvog poslovnog odnosa s poslovnim subjektom u vlasništvu člana obitelji dužnosnika primjenjuje odredba članka 18. stavka 1. ZSSI-a, osim ako bi korisnik kreditnih sredstava bio dužnosnik ili član njegove obitelji kao fizička osoba koja je obveznik poreza na imovinu, jer se tada ne bi radilo o poslovnom subjektu te time niti o poslovnom odnosu u smislu navedenih zakonskih odredbi, ali bi i tada moglo doći do povrede neke od odredbi ZSSI-a.**

**II. Ukoliko bi se u opisanim situacijama u točki I. izreke dužnosnik našao u dvojbi, dužan je Povjerenstvu podnijeti zahtjev za davanjem mišljenja.**

**III.** **U pogledu dopustivosti subvencioniranja kredita od strane Ministarstva turizma kada je korisnik sredstava poslovni subjekt u vlasništvu državnog službenika i namještenika raspoređenog na radno mjesto u Ministarstvu turizma ili člana njihove obitelji, nadležno je Ministarstvo uprave koje primjenjuje i tumači odredbe Zakona o državnim službenicima.**

 Obrazloženje

Zahtjev za davanjem mišljenja Povjerenstva podnijela je Jasminka Ana Modrić, voditeljica Službe za razvoj poduzetništva i obiteljskog smještaja u turizmu Ministarstva turizma. U knjigama ulazne pošte zahtjev je zaprimljen pod poslovnim brojem: 711-U-1321-P-93/19-01-3 dana 21. ožujka 2019. g., povodom kojeg se vodi predmet broj P-93/19.

U zahtjevu se navodi da je u provedbi Program financiranja građana, privatnih iznajmljivača s potporom Ministarstva turizma za kredite čija je namjena uređenje smještajnih objekata, apartmana, soba i kuća za odmor. Navodi se da se isti Program provodi kreditnim sredstvima Hrvatske banke za obnovu i razvitak (u daljnjem tekstu: HBOR) plasiranih krajnjim korisnicima putem poslovnih banaka te da HBOR i poslovna banka utvrđuje uvjete odobravanja kredita i ostvarivanja prava na subvenciju prema podnesenim zahtjevima. Ističe se da Ministarstvo turizma subvencionira dio kamatne stope u visini od 1%, ali ne sudjeluje u postupku odobravanja kredita. Podnositeljica navodi da je Ministarstvo turizma zaprimilo od poslovnih banaka upit postoji li ograničenje u pogledu odobravanja kreditnih sredstava državnim dužnosnicima te državnim službenicima i namještenicima te se traži mišljenje Povjerenstva postoji li navedeno ograničenje.

Člankom 3. stavkom 1. podstavkom 4., podstavkom 6. te podstavkom 26. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske), zamjenici ministara (državni tajnici) te pomoćnici ministara dužnosnici u smislu odredbi ZSSI-a, stoga su ministar turizma, državni tajnici Ministarstva turizma te pomoćnici ministra turizma povodom obnašanja navedenih dužnosti obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Međutim, iako zahtjev u ovom predmetu nije podnio dužnosnik iz članka 3. ZSSI-a, Povjerenstvo u svrhu provođenja edukacije u pitanjima primjene odredbi ZSSI-a i osiguranja zakonitosti postupanja povodom podnesenog zahtjeva daje obrazloženo očitovanje obzirom da se zahtjev za mišljenjem odnosi na dužnosnike iz članka 3. ZSSI-a.

Prema članku 4. stavku 5. ZSSI-a poslovni subjekti u smislu tog Zakona su trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 4. stavkom 3. ZSSI-a propisano je da se poslovni odnos u smislu ZSSI-a odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Sukladno stavku 2. istog članka ZSSI-a ograničenje iz stavka 1. primjenjuje se na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Prema članku 4. stavku 2. ZSSI-a član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Iz zahtjeva za mišljenjem proizlazi da HBOR provodi Program financiranja građana, privatnih iznajmljivača iz svojih sredstava te da se sredstva korisnicima kredita odobravaju putem poslovnih banaka kao i da HBOR i privatne banke utvrđuju ispunjavaju li podnositelji zahtjeva uvjete za odobravanje kredita i subvencioniranje, dok Ministarstvo turizma iz svojih sredstava subvencionira dio kamate u iznosu od 1%, ali ne provodi druge radnje u postupku.

Povjerenstvo tumači da bi se u konkretnom slučaju radilo o poslovnom odnosu ukoliko bi Ministarstvo turizma bilo jedna od ugovornih strana na temelju koje bi poslovni subjekti ostvarivali pravo na subvencioniranje dijela kamatne stope iz sredstva tog državnog tijela, imajući u vidu da se poslovni odnos u smislu ZSSI-a odnosi i na državne potpore te druge oblike stjecanja sredstava od tijela javne vlasti, bez obzira što Ministarstvo turizma ne poduzima druge radnje u postupku koje prethode sklapanju ugovora.

Stoga bi u slučaju kada poslovni subjekt u vlasništvu dužnosnika stupa u poslovni odnos s tijelom javne vlasti u kojem dužnosnik obnaša dužnost trebalo primijeniti odredbu članka 17. stavka 1. ZSSI-a koja zabranjuje stupanje u takav poslovni odnos, s pravnom posljedicom ništetnosti takvog poslovnog odnosa, što je izričito određeno člankom 17. stavkom 5. ZSSI-a.

Nadalje, u slučaju kada bi poslovni subjekt u vlasništvu člana obitelji dužnosnika stupio u poslovni odnos s tijelom javne vlasti u kojem dužnosnik obnaša dužnost trebalo bi primijeniti odredbu članka 18. stavka 1. ZSSI-a koja propisuje dužnosniku obvezu pravodobnog obavještavanja Povjerenstva, a suprotno postupanje ima za posljedicu ništetnost pravnog posla, sukladno članku 18. stavku 6. ZSSI-a.

Obzirom da je prema članku 17. stavku 2. Zakona o Hrvatskoj banci za obnovu i razvitak („Narodne novine“ broj 138/06. i 25/13.) ministar turizma po položaju član Nadzornog odbora HBOR-a, ukazuje se da i u ovakvoj situaciji može doći do povrede ZSSI-a, o čemu sam dužnosnik mora pravodobno voditi računa kako bi to izbjegao.

Ukoliko bi korisnik kreditnih sredstava bio fizička osoba koja je obveznik poreza na imovinu, a ne poreza na dohodak u smislu propisa kojima se uređuje naplata poreza zavisno od toga obavlja li se iznajmljivanje kao samostalna djelatnost, ne bi se radilo o obavljanju djelatnosti iznajmljivanja kao samostalne djelatnosti, već o stjecanju prihoda od imovine. U tom slučaju ne bi se radilo o poslovnom subjektu iz članka 4. stavka 3. ZSSI-a pa stoga niti o poslovnom odnosu između poslovnog subjekta u vlasništvu dužnosnika, odnosno člana obitelji dužnosnika i tijela javne vlasti u kojem dužnosnik obnaša dužnost, slijedom čega ne bi bilo niti mjesta primjeni članaka 17. i 18. ZSSI-a, međutim, i u tom slučaju propustom poduzimanja pravodobnih i primjerenih radnji moglo bi doći do povrede ZSSI-a.

Dužnosnik koji bi bio u dvojbi u slučaju nastanka navedenih poslovnih odnosa u pogledu primjene članaka 17. ili 18. ZSSI-a, drugih poslovnih odnosa koji ne bi bili obuhvaćeni odredbama citiranih članaka te povodom obavljanja funkcije člana Nadzornog odbora HBOR-a, dužan je podnijeti Povjerenstvu zahtjev za davanjem mišljenja navođenjem svih relevantnih okolnosti konkretnog slučaja, a u slučaju propusta da to pravodobno učini (prije poduzimanja konkretnih radnji) izlaže se mogućnosti da se protiv njega pokrene postupak zbog moguće povrede ZSSI-a.

Vezano za subvencioniranje kredita sredstvima Ministarstva turizma u okviru istog Programa državnim službenicima i namještenicima tog Ministarstva, ukazuje se podnositeljici da Zakon o državnim službenicima („Narodne novine“ broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15. i 61/17.) sadrži odredbe o sukobu interesa državnih službenika. Za tumačenje odredbiZakona o državnim službenicima i time tumačenje dopustivosti subvencioniranja kredita od strane tijela državne uprave državnim službenicima i namještenicima koji su u tom tijelu zaposleni nadležno je Ministarstvo uprave te se stoga podnositeljica upućuje da se sa svojim zahtjevom obrati navedenom tijelu državne uprave.

Slijedom navedenoga, Povjerenstvo je dalo očitovanje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici zahtjeva, elektroničkim putem
2. Objava na internetskoj stranici Povjerenstva
3. Pismohrana